
УВАЖАЕМИ ГОСПОДИН СТАНЧЕВ,

В Община Русе, с вх. №06-01-273/19.06.2026 г. постъпи питане, относно паркиране на крайбрежната алея в парка, отремонтиране на паркоместа до тенискортовете както и пропаднал тротоар по ул. Битоля и ул. Алея Възраждане. На поставените от Вас въпроси Ви предоставям следната информация:
По т.1 – Служители на СЗ „ИООРС“ при Община Русе съвместно със служители на сектор „Общинска полиция“ ежедневно извършват обходи на територията на гр. Русе, включително в парка на Младежта. Патрулите са в състав от по двама служители, които при констатиране на нарушения предприемат необходимите действия в рамките на предоставените им със закон и подзаконови нормативни актове правомощия и се налагат съответните санкции.
По т.2 – За периода от 01.01.2026г. до настоящия момент има наложени 34 глоби с фиш за паркирали в алеите на младежкия парк автомобили.
Подадени сигнали от сектор „Видеонаблюдение“:
· Пътна полиция – 07.03.2026г. – 1 нарушител;
· Отдел „Екология“ – За периода от 17.05.2026г. до 26.05.2026г. – 1 нарушители;
· Общинска полиция - За периода от 01.06.2026г. до 20.06.2026г. – 64 нарушителя
 По т.3 – За 2025г. от съставените фишове са събрани 281.17 евро – това са глоби по 9 съставени фиша.
По т.4 – След приключване на строително-ремонтните дейности по закрития плувен басейн, предстои асфалтиране и окончателно оформяне на прилежащия паркинг към плувния комплекс. 
Съгласно одобрения инвестиционен проект пред закрития плувен басейн ще бъдат изградени и обособени около 50 паркоместа, които ще обслужват посетителите на комплекса. Това ще осигури необходимия капацитет за паркиране в района.
По отношение на пространството в близост до тенис кортовете, в парковата зона не са предвидени паркоместа. Съгласно действащата организация на движението паркирането там не е разрешено, тъй като теренът е предназначен за пешеходен достъп, озеленяване и рекреационни функции. 
С реализирането на новия паркинг към плувния комплекс се очаква значително да бъде облекчено паркирането в района и да отпадне необходимостта от неправомерно паркиране на автомобили в парковите пространства около тенис кортовете.
Единствено алеята, която осигурява достъп до плувния комплекс, ще бъде с въведен разрешителен режим за преминаване на моторни превозни средства. Достъпът ще бъде разрешен само за автомобили, обслужващи зареждането на търговските обекти и плувния комплекс, както и за други превозни средства, имащи издадено съответното разрешение. За всички останали моторни превозни средства преминаването по алеята няма да бъде разрешено.
По т.5 - Ремонтът на компрометирания и пропаднал тротоар по ул. „Битоля“ и ул. „Алея Възраждане“, в участъка до тенис кортовете, е включен сред предвидените за изпълнение дейности. 
След приемането на държавния бюджет и последващото приемане на бюджета на Община Русе ще бъдат осигурени необходимите финансови средства и ще бъдат планирани конкретните ремонтни дейности. 
По т.6 - В района на Розариума в Парка на младежта са установени случаи на нерегламентирано управление на моторни превозни средства, изразяващо се в извършване на т.нар. „дрифт“.
 Извършени са проверки на записите от системата за видеонаблюдение на Центъра за видеонаблюдение към Община Русе. След преглед и обработка на наличните видеоматериали същите са предоставени на компетентните органи на Министерството на вътрешните работи за предприемане на необходимите действия по установяване на нарушителите и налагане на съответните санкции.
По т.7 - Относно посочения от Вас случай от 17.06.2026 г., цитираният автомобил е установен чрез преглед на записи от системата за видеонаблюдение на Община Русе. След обработка на наличните видеоматериали същите са предоставени на сектор „Пътна полиция“ при ОДМВР – Русе по компетентност.

 
 
С уважение,



ПЕНЧО МИЛКОВ
Кмет на Община Русе,

ИЗГОТВИЛ: ПЛАМЕНА ДИМИТРОВА
СТАРШИ ЮРИСКОНСЛУТ В СЗ „ИООРС“

